Burjassot comptarà amb un Consell Agrari Municipal
2025-07-24

Burjassot comptarà amb un Consell Agrari Municipal després de l’aprovació del Ple ordinari del mes de juliol de la moció presentada pel Partit Popular per a la creació de l’ens que, a proposta del PSPV-PSOE, podria ser gestionat des de l’Oficina de Sostenibilitat Local. La moció va ser aprovada per unanimitat de tots els grups.

El text de la moció assenyala que la “defensa de l’horta de Burjassot ha de ser una prioritat per al nostre municipi pel gran valor patrimonial, cultural i ambiental que suposa per a Burjassot mantenir l’horta, a la qual hem de protegir perquè no desaparega. En els últims anys ha descendit la quantitat de terreny d’horta en el nostre poble i s’ha produït un abandó per part dels agricultors que treballen els camps per la mala situació econòmica per la qual travessa el sector primari”.

Davant aquesta situació, tal com continua la moció “pensem que és necessària la creació d’un Consell Agrari Municipal a Burjassot que assumisca les relacions amb el sector agrari, desenvolupe funcions d’informació, assessorament i proposta d’iniciatives municipals relacionades amb el sector, així com canalitzar la participació dels agricultors en els assumptes municipals relacionats amb les activitats agràries”.

Per tot açò i per donar “tot el suport institucional possible de la Corporació municipal als agricultors de Burjassot perquè continuen amb la seua labor”, el Ple ha aprovat la creació del citat Consell i el seu reglament de funcionament, “segons l’establert en la Llei 5/1995, de 20 de març, de Consells Agraris Municipals amb l’objectiu de millorar les necessitats del sector agrícola i protegir millor la nostra horta”.